《中秋十七夜留康德涵饮二首 其一》
明代·何景明

飘风会浮云，白曜奄西藏。羁人惜短晷，眷此秋夜长。

长夜无与晤，所怀浩难忘。君子枉光驾，嬿婉情未央。

披轩待流月，展转错华觞。临觞惨不御，对景久徬徨。

郁雾暧庭阴，黯黯如降霜。流波委颓魄，兹岁渐以更。

消长互相谢，盛满安可常。勖哉君子心，谦谦道弥光。

作者简介：何景明（1483～1521）字仲默，号白坡，又号大复山人，信阳浉河区人。明弘治十五年(1502)进士，授中书舍人。正德初，宦官刘瑾擅权，何景明谢病归。刘瑾诛，官复原职。官至陕西提学副使。为“前七子”之一，与李梦阳并称文坛领袖。其诗取法汉唐，一些诗作颇有现实内容。有《大复集》。